***Ελληνόπυργος, 30 Απριλίου 2017***

**Οι ομιλίες του Δημήτρη Σιούφα**

**στις εκδηλώσεις για την ονομασία του**

**Κοινοτικού Καταστήματος «Στρατηγός ΣΤΕΦΑΝΟΣ Δ. ΚΑΡΑΤΩΛΟΣ»**

**και του Δημοτικού Σχολείου «Διδάσκαλος ΣΩΤΗΡΙΟΣ Κ. ΣΤΑΘΗΣ»**

**συντελεστές κατασκευής τους και**

**την γενικότερη προσφορά τους**

**στον Ελληνόπυργο, και τον Δημόσιο βίο.**

**Α. Για το Στρατηγό Στέφανο Καρατώλο**

Αιδεσιμότατε, αγαπητέ Βασίλη Τσιάκο, αγαπητέ Γιώργο Κωτσό, κυρίες και κύριοι, δεν νομίζω ότι μπορώ να προσθέσω κάτι περισσότερο από όσα είπε με τέτοια ακρίβεια, πριν λίγο ο στρατηγός Βασίλης Ζάχος, στις αναφορές του για τον τιμώμενο σήμερα Στρατηγό Στέφανο Καρατώλο.

Θέλω όμως να σημειώσω ως συμπέρασμα και αυτής της ομιλίας, αλλά και όλων όσων καταγόμαστε από αυτό το χωριό, γεννηθήκαμε ή μεγαλώσαμε εδώ, δύο σκέψεις.

Η μία σκέψη είναι ότι η προτροπή των γονιών μας, να μάθουμε γράμματα για να σταδιοδρομήσουμε και να φύγουμε από τις δυσκολίες της ζωής που είχε αυτός ο τόπος, δεύτερον, τα γράμματα τα οποία πήραμε στο σχολείο μας από το δάσκαλο Σωτήριο Στάθη, αλλά και από τους συνεργάτες του, όπως τη Ζωή Τρούκη ή την Πατρούλα Μανώλη και όσους ακολούθησαν μέχρι που το σχολείο αυτό έκλεισε, ήταν τα εφόδια για σταδιοδρομία και επιτυχία στη ζωή.

Για αυτό δικαιολογημένα πάρα πολλοί θεωρούν τον Ελληνόπυργο, τη Γράλιστα, ως το χωριό, τον τόπο των στρατιωτικών, στις Ένοπλες Δυνάμεις, στη Χωροφυλακή, στην Αστυνομία, στην Πυροσβεστική, στην Αεροπορία και για λίγους στο Ναυτικό και το Λιμενικό.

Αν κανείς θα ήθελε να το δει και λίγο διαφορετικά, θα έλεγα ότι ο Ελληνόπυργος είναι το χωριό των στρατηγών, των στρατιωτικών, των πολιτικών, των επιστημόνων, το χωριό πετυχημένων ανθρώπων στη ζωή.

Επειδή δεν ήθελα να παραλείψω ορισμένους θα μου επιτρέψετε να σας διαβάσω τα ονόματα των Στρατηγών γιατί υπήρχε αυτή η έφεση για τη Χωροφυλακή και όχι μόνο. Δύσκολα χρόνια, φτώχεια, στερήσεις, η διέξοδος αυτή ήταν η μόνη, και δεν χρειάζονταν οικονομική στήριξη. Ήταν και η δική μου επιλογή. Αλλά δεν το κατάφερα, μου έλειπε ένας πόντος στο ανάστημα. Ο πατέρας μας μου είπε: Δεν πειράζει θα πουλήσουμε το χωράφι για να σπουδάσεις και έτσι έγινε.

Δεν μπορώ όμως να μην αναφέρω, θα μείνω στα ονόματα των στρατηγών, και όλους τους άλλους:

Αργύριος Παπαργύρης, Αρχηγός Χωροφυλακής

Στέφανος Γ. Μακρής, Αρχηγός Αστυνομίας

Στέφανος Καρατώλος

Πέτρος Παπαβασιλείου

Λάμπρος Γ. Σύρμος

Απόστολος Ζάχος

Παναγιώτης Λ. Καραγιάννης

Χρίστος Θ. Λαγός

Αθανάσιος Θ. Παναγόπουλος

Αθανάσιος Αρχ. Καλαντζής

Αθανάσιος Γ. Γώγος

Αντώνιος Απ. Μπίρος

Κωνσταντίνος Τουλιάς

Χρυσόστομος Απ. Κορλός

Βασίλειος Απ. Κορλός

Αθανάσιος Αλ. Ζάχος

Βασίλειος Αλ. Ζάχος

Αντώνιος Απ. Κορώνης

Δημήτριος Οικονόμου

Θεόδωρος Τοπούζης

Χρήστος Μακρής

Θωμάς Αθ. Γιαννούλης

Αθανάσιος Ι. Ανδρέου

Θεόδωρος Αρ. Σύρμος

Θωμάς Αθ. Γιαννούλης

Απόστολος Βούρδας

Νικόλαος Βούρδας

Νικόλαος Γιαννούλης

Ελπίζω να μην έχω παραλείψει κανέναν. Άρα δικαιολογημένα θεωρείται ο Ελληνόπυργος «ΤΟ ΧΩΡΙΟ ΤΩΝ ΣΤΡΑΤΗΓΩΝ».

Για το στρατηγό το Στέφανο Καρατώλο αιωνία του η μνήμη, αισθανόμαστε όλοι απέραντη την ευγνωμοσύνη, και για την τιμή την οποία έκανε στο χωριό, αλλά και ευγνωμοσύνη για ότι προσέφερε στο χωριό.

Ευχαριστίες θερμές, για την σκέψη την οποία είχε το Τοπικό Συμβούλιο, ο Πρόεδρος ο Γιάννης Βλάχος, τα μέλη του Συμβουλίου, ο Πλακιάς Στέφανος και η Καλλιώρα Αικατερίνη και βεβαίως ο δημοτικός σύμβουλος Γεώργιος Παναγόπουλος.

Αγαπητέ Δήμαρχε ευχαριστίες πολλές και για την ομόφωνη απόφαση του Δημοτικού Συμβουλίου.

**Β. Για το Δάσκαλο Σωτήριο Στάθη**

Αγαπητοί συγχωριανοί είμαστε όλοι εδώ, κάτω από τη σκέπη της προστάτιδας του χωριού μας, Αγίας Παρασκευής και βεβαίως κάτω από την προτομή του τιμωμένου δασκάλου μας Σωτηρίου Στάθη.

Και βέβαια εδώ είναι και τα παιδιά του ο Κώστας, ο Δημήτρης, η Φούλα, η Ειρήνη, τα εγγόνια του και το δισέγγονό του, από ότι είδα πριν από λίγο εδώ.

Πρώτον για να τιμήσουμε την προσφορά του, την απέραντη προσφορά του και δεύτερον να τιμήσουμε τη μνήμη του.

Ξεκίνησα με την προστάτιδα του χωριού μας την Αγία Παρασκευή, γιατί στην Αγία Παρασκευή ανήκε αυτό το κομμάτι του χώρου ως προαύλιο του σχολείου. Το 1950 το τότε εκκλησιαστικό συμβούλιο, το έδωσε δωρεά στην κοινότητα για να χρησιμοποιηθεί από το νέο σχολείο, το οποίο κτίσθηκε στο οικόπεδο της οικογένειας Μίσχου, από την οποία αγοράστηκε. Και όχι μόνο αυτό, αλλά στην εκκλησία ανήκε και το Δημοτικό Σχολείο του Ελληνοπύργου που στεγαζόταν εδώ, που βρίσκεται η πλατεία δίπλα στον πλάτανο.

Βεβαίως οι ωριμότεροι από μας όσοι περάσαμε από τις αίθουσες εκείνου του σχολείου θα ενθυμούμαστε, γιατί ο αριθμός των μαθητών ήταν πολύ μεγάλος, οι αίθουσες του δεν φτάνανε και είχε μισθωθεί τότε από τους αδελφούς Σύρμου η επάνω αίθουσα, όπου στη συνέχεια το κτίριο αυτό αγοράσθηκε από τις οικογένειες Μηνίτσιου και Τέγου, και εκεί ήταν αίθουσα διδασκαλίας.

Μαζί με τον Σωτήριο Στάθη τουλάχιστον στα χρόνια τα δικά μου, ήταν και δύο δασκάλες , η Ζωή Τρούκη που μας κάνει την τιμή να είναι σήμερα μαζί μας και η επίσης αλλά ασθενούσα σήμερα Πατρούλα Μανώλη.

Θα θυμίσω σε πολλούς από σας, την έγνοια του Σωτήρη Στάθη, όχι μόνο για να μας μάθει γράμματα, αλλά την περίοδο εκείνη ειδικά μετά το 1949, ερχόμαστε κάθε πρωί στο σχολείο, όπου μας περίμενε ένα ζεστό γάλα με κακάο και ένα κομμάτι κίτρινο τυρί. Ήταν από την τότε Αμερικανική βοήθεια, και ήταν από το πρωί εδώ να επιβλέπει πως θα γίνεται το γάλα και πως θα κόβεται το τυρί, σπουδαία υπηρεσία και αυτή.

Εμένα θα μου επιτρέψετε να σας πω, ότι χάρη στους δασκάλους που μας μάθανε την προπαίδεια και την αλφαβήτα πήρα πολύ περισσότερη γνώση από ότι πήρα από τα συγγράμματα των καθηγητών στα πανεπιστήμια.

Η βάση της γνώσης ήτανε το Δημοτικό σχολείο και βασικός συντελεστής εδώ για μας, ήταν ο Σωτήριος Στάθης, η Ζωή Τρούκη και η Πατρούλα Μανώλη.

Θέλω επίσης να θυμίσω σε σας ότι αυτό το σχολείο, το παλιό σχολείο, σταμάτησε να λειτουργεί, όταν ήδη από το 1954-1955 ξεκινούσε να λειτουργεί αυτό το σχολείο. Ήταν όπως σας είπα και αυτό της εκκλησίας της Αγίας Παρασκευής.

Όταν έκτιζαν εδώ οι μάστοροι στο ξεκίνημα, μέχρι να έρθει η σχολή από την Καλαμπάκα, ο πατέρας μου τότε ήτανε Πρόεδρος της Κοινότητος, εδώ στο χωριό.

Τον ακολούθησε ο Θωμάς Μακρής (Ντουμανάς) και μετά ο Κώστας Αλπούς. Και αναφέρω αυτά τα ονόματα όπως και τον Θωμά Μπίρο, τον Θανάση Παναγιώτου, τον Γιώργο Αλπού και βεβαίως μετά έναν εξαιρετικά σημαντικό Πρόεδρο του χωριού μας τον Βασίλη Σύρμο, επί της θητείας του οποίου και Δημαρχίας του Σταύρου Παπαγεωργίου δημιουργήθηκε η πλατεία του χωριού για την οποία καμαρώνουμε και χαιρόμαστε. Ελπίζω να μην παρέλειψα κάποιους.

Ο Βασίλης Σύρμος υπήρξε ο σύγχρονος αναμορφωτής του χωριού μας, με σημαντικά έργα. Την ύδρευση από την Καρκατούνα, τον σχεδιασμό νέου δρόμο για το χωριό, την κατασκευή του δρόμου από το χωριό στην λίμνη Πλαστήρα, την ασφαλόστρωση του υπάρχοντος δρόμου από τα Πλατάνια στο χωριό, για να αναφέρω ορισμένα πολύ σημαντικά από αυτά.

Αλλά σημειώστε, ότι από το κτίριο του παλαιού σχολείου, έχω ισχυρές μνήμες πέρα από την φοίτηση μου στις αίθουσες του και στο ότι, ο πατέρας μου μετά την λειτουργία του νέου σχολείου, νοίκιασε τη μια από τις αίθουσες και έκανε καφενείο, κάτω εγκαταστάθηκε το κοινοτικό γραφείο όπου τότε γραμματέας ήταν ένας σπουδαίος χωριανός μας ο Στέφανος Μακρής και ήλθε και έμενε και η οικογένεια του σημαντικού κληρικού του Βασιλείου Γέρμανου εκεί.

Θέλω επίσης να σας πω ότι, η κατεδάφιση κατέστη εφικτή, γιατί τα παιδιά του Θόδωρου Σύρμου, δώρισαν σε αντάλλαγμα στην εκκλησία, το οίκημα που βρίσκεται σήμερα η βιβλιοθήκη και το αγροτικό μουσείο. Αυτό έγινε το 1959-1960. Η Κοινότητα, το Εκκλησιαστικό Συμβούλιο και ο Σωτήριος Στάθης, με γενναιότητα και προοπτική πήραν και αυτή την απόφαση.

Να έλθουμε στο νέο σχολείο όταν κτιζόταν, θυμάμαι τον πατέρα μου που με έπαιρνε από δω και μαζί βρισκόταν και ο δάσκαλος Σωτήρης Στάθης, να πάμε να δούμε την ασβεσταριά που είχε ο μακαρίτης ο Μήτσος Καρύδας.

Ο Καρύδας, δεν ξέρω πόσοι έχετε μνήμες, αυτή την εικόνα του πως γινότανε ο ασβέστης. Όχι μόνο για το σχολείο, γιατί επί πολλά χρόνια το λειτουργούσε, αλλά για τις ανάγκες του χωριού που ειδικά μετά τους πολέμους, άρχιζε σιγά σιγά να ανασυγκροτείται.

Ο Σωτήριος Στάθης ήλθε ως δάσκαλος στο χωριό μας το 1935 και συνταξιοδοτήθηκε το 1966.

Εγώ ενεγράφην εδώ ως μαθητής στην πρώτη δημοτικού το 1950. Τότε φοιτούσαμε 124 μαθητές. Το 1956, όταν απεφοίτησα από το σχολείο και περίπου 15 – 20 συμμαθητές για να πάμε στο Γυμνάσιο, - βλέπω εδώ έναν από τους συμμαθητές μου, τον Αλέκο Τσιούνη – φοιτούσαν 137 μαθητές στο Δημοτικό Σχολείο.

Το 1962 όταν τελείωσα το Γυμνάσιο φοιτούσαν 131 μαθητές. Σας είπα πριν, η προτροπή των γονιών μας ήταν να μάθουμε γράμματα για να οικοδομήσουμε το μέλλον στις δυνάμεις μας, στον εαυτό μας. Αλλά το 1983 ελλείψει μαθητών, το σχολείο έκλεισε.

Εκεί που βρίσκεται σήμερα η βιβλιοθήκη και το μικρό αγροτικό μουσείο, για να γίνουν, βοήθησαν οι αδελφοί Σιούφα, τα παιδιά του Παπαβασίλη Σιούφα, ο Βασίλης Νάσιας του Κωνσταντίνου, ο Γιώργος Μακρής του Γρηγορίου και ο Ζάχος Θωμάς του Παναγιώτη.

Είναι όπως σας είπα και πριν, ιδιαίτερη η χαρά και η τιμή, που βλέπω εδώ τη δασκάλα τη Ζωή Τρούκη και εύχομαι και σε εκείνη αλλά και στην Πατρούλα Μανώλη να έχουν μακρά ζωή και υγεία.

Κυρίες και κύριοι

Σε όλους τους λαούς σε όλες τις εποχές, ο πλέον σεβαστός και τιμώμενος άνθρωπος έχει τον τίτλο του διδασκάλου , είναι ο δάσκαλος. Βεβαίως όταν λέμε δάσκαλος πρέπει πάντοτε να βάζουμε και την δασκάλα γιατί διαβάζω εδώ αυτό που έχει στη βάση της προτομής, ο εξαιρετικά δραστήριος σύλλογος των Ελληνοπυργίων της Λάρισας, αυτό που είπε ο Μέγας Αλέξανδρος για τους άνδρες, αλλά τότε ήταν ανδροκρατούμενες οι κοινωνίες. Δεν οφείλουμε μόνο στον πατέρα τον άνδρα, θα σας έλεγα από την πείρα την δικιά μας εδώ στο χωριό είναι πιο σημαντική η συμβολή της μάνας, της μητέρας, στην οικοδόμηση του χαρακτήρα ενός παιδιού.

Οι γονείς, πατέρας και μητέρα δίνουν τη βιολογική ζωή, οι δάσκαλοι φροντίζουν το πνεύμα του δίνουν μορφή και γνώση και το ετοιμάζουν για την πορεία της ζωής.

Όποιο δρόμο ζωής και αν ακολούθησε ο καθ’ ένας από μας τον οφείλουμε στην πνευματική δύναμη και τη θεμελιώδη γνώση που μας εμπέδωσαν οι δάσκαλοί μας και βεβαίως στις προτροπές και στην αγωγή που παίρνουμε από το σπίτι μας.

Τιμούμε σήμερα τον Σωτήριο Στάθη, ένα δάσκαλο που πολλοί του οφείλουμε πάρα πολλά. Ολόκληρες γενιές παιδιών του χωριού μας έμαθαν τα πρώτα γράμματα και άνοιξαν τις πόρτες της μάθησης και βρήκαν τους δρόμους της γνώσης για να πορευθούν στη ζωή, χάρις στο Σωτήριο Στάθη. Χάρη στην αφοσίωση, την ικανότητα, τη θέληση και την εργατικότητα να προσφέρει στον τόπο του και τις νέες γενιές για όλη του τη ζωή.

Δίδαξε και ήθος και γράμματα. Τιμούμε το έργο του και την προσφορά του. Τη μνήμη του αλλά και το παράδειγμά του. Ευχόμαστε οι νεότερες γενιές να ευτυχίσουν να έχουν δασκάλους ,όπως ο Σωτήρης Στάθης, η Ζωή Τρούκη, η Πατρούλα Μανώλη αλλά και όλοι όσοι άλλοι ακολούθησαν εδώ.

Σας ευχαριστώ πολύ και θέλω να αναφερθώ και πάλι, στην εξαιρετική, τη σπουδαία απόφαση του Προέδρου του χωριού μας του Γιάννη Βλάχου, της Κατερίνας Καλλιώρα, του Στέφανου Πλακιά και του Γιώργου Παναγόπουλου, και γι’ αυτόν τον χώρο.

Δεν μπορώ όμως να μην αναφέρω και τον πρώην Αντιδήμαρχο Μουζακίου και συγχωριανό μας και ψυχή εδώ στο χωριό μας, τον Αντώνη Μηνίτσιο για τη διαρκή και γόνιμη συνδρομή του, στα κοινά του χωριού.

Αιδεσιμότατε και πάλι με την ευλογία σας, ευχαριστούμε και σας κύριε Δήμαρχε και σας κύριε Περιφερειάρχη για την αγάπη σας και την έγνοια σας για τον Ελληνόπυργο, στη δε οικογένεια Στάθη, που τιμάται σήμερα, τις ιδιαίτερες ευχαριστίες για τη συνδρομή της να γίνει η σημερινή εκδήλωση.

Να είστε όλοι καλά.